Nordjyllands Politi og Nordjyllands Beredskab er på nuværende tidspunkt til stede ved en brand på Rømøvej 4 i Hjørring. Det bekræfter vagtchef hos Nordjyllands Politi, Lau Larsen, og indsatsleder Per Hansen over for TV2 Nord. Det er virksomheden Marcos Pizza, som laver laver frysepizzaer, der brænder. - Der er kraftig røgudvikling derfra og flammer gennem taget, så vi har en indsatsleder og to patruljer på stedet, fortalte vagtchefen omkring klokken 16.45. Bygningen styrtet sammen Både politi og beredskab er stadig tilstede på adressen på nuværende tidspunkt. - Bygningen er styrtet sammen og står ikke til at rede, så vi er igang med at forsøge at rede sektionen, hvor der er kontor, fortæller indsatsleder Per Hansen. Derfor forventer man også, at man vil være på adressen i flere timer endnu. - Vi afventer en kran, som kan tage tingene ud af bygningen, så vi kan slukke de ildlommer, der måtte være, men det er en langsommelig process, forklarer indsatslederen. En tilskadekomne Inden branden brød ud, var virksomhedens medarbejder netop kørt. Dog var der alligevel en tilskadekomne i forbindelse med branden. - En af brandmændene kom til skade og blev kørt til tjek. Han er dog hjemme igen, og det var ikke noget alvorligt, understreger Per Hansen. Bliv inden døre Grundet den kraftige røgudvikling opfordrede man borgerne i området til at gå inden døre. - Borgere inden for området Frederikshavnsvej, Ringvejen og Frilandsvej bedes gå inden døre og lukke vinduer samt slukke ventilationsanlæg, skrev Nordjyllands Politi på Twitter . Nu er den opfordring dog ikke længere nødvendig. - Røgudviklingen fra branden er nu kraftigt aftagende, hvorfor det nu ikke er nødvendigt at holde sig inden døre i området vest for Ringvejen, skriver politiet på nuværende tidspunkt på Twitter . Vejen spærret Selvom branden er under kontrol, så er vejen fortsat spærret. - Der er asbest i taget, og fordi branden var så kraftig, er noget røget ud på vejen og den tætliggende mark, derfor skal miljø ud og rydde op, før vejen kan ryddes op, konstaterer indsatslederen og tilføjer. - Folk kan ikke køre forbi her, og det skal de heller ikke. Meldingen om branden kom klokken 16.08, og der arbejdes stadig på stedet. Derfor kommer politiet også med enj opfordring. -  Borger bedes give plads til brandkøretøjer, skriver politet. Man kan endnu ikke sige noget om årsagen til branden.
Man forventer at være på adressen i nogle timer endnu.